বয়সের হিসাবে শ্যামচাঁদ একটু বেঁটে ছিল । পাছে কেহ তাকে ছেলেমানুষ ভাবে, এবং যথোপযুক্ত খাতির না করে, এই জন্য সর্বদাই সে অত্যন্ত বেশি রকম গম্ভীর হইয়া থাকিত এবং কথাবার্তায় নানা রকম বোলচাল দিয়া এমন বিজ্ঞের মত ভাব প্রকাশ করিত যে, স্কুলের দারোয়ান হইতে নিচের ক্লাশের ছাত্র পর্যন্ত সকলেই ভাবিত, নাঃ, লোকটা কিছু জানে ! শ্যামচাঁদ প্রথমে যেবার ঘড়ি-চেইন আঁটিয়া স্কুলে আসিল, তখন তাহার কাণ্ড যদি দেখিতে ! পাঁচ মিনিট অন্তর ঘড়িটাকে  বাহির করিয়া সে কানে দিয়া শুনিত, ঘড়িটা চলে কিনা ! পাঁড়েজি দারোয়ানকে রীতিমত ধমক লাগাইয়া বলিত, এইও ! স্কুলের ক্লক্u200cটাকে যখন চাবি দাও, তখন সেটাকে রেগুলেট কর না কেন ? ওটাকে অয়েল করতে হবে- ক্রমাগতই শ্লো চলছে । পাঁড়েজির চৌদ্দ পুরুষে কেউ কখনও ঘড়ি অয়েল বা রেগুলেট করে নাই । সে যে সপ্তাহে একদিন করিয়া চাবি ঘুরাইতে শিখিয়াছে, ইহাতেই তাহার দেশের লোকের বিস্ময়ের সীমা নাই । কিন্তু দেশভাইদের কাছে মানরক্ষা করিবার জন্য সে ব্যস্ত হইয়া বলিয়া উঠিল, হাঁ, হাঁ, আভি হাম্u200c রেংলিট কর্u200cবে । পাঁড়েজির উপর একচাল চালিয়া শ্যামচাঁদ  ক্লাশে ফিরিতেই এক পাল ছোট ছেলে তাহাকে ঘিরিয়া ফেলিল । শ্যামচাঁদ তাহাদের কাছে মহা আড়ম্বর করিয়া শ্লো, ফাস্ট, মেইন স্প্রিং, রেগুলেট প্রভৃতি ঘড়ির সমস্ত রহস্য ব্যাখ্যা করিতে লাগিল ।